Sewe vas ná transitorooftog in LimpopoDie polisie se forensiese-eenheid op die toneel. Foto: Verskaf Binne 24 uur nadat ŉ groep swaar gewapende mans op ŉ transitovoertuig buite Polokwane in Limpopo toegeslaan het, is sewe verdagtes in verband met dié voorval in hegtenis geneem. Lt.kol. Moatshe Ngoepe, woordvoerder van die polisie, het gesê die verdagtes is Maandag in die loop van die dag en Dinsdag in die vroeë oggendure in verskillende dele van die provinsie vasgetrek. Tydens die inhegtenisnemings is beslag gelê op twee gesteelde voertuie met vervalste nommerplate, ammunisie, patroondoppies, geldsakke en springstof. Die verdagtes, tussen 24 en 49 jaar oud, sal Woensdag in die Polokwane-landdroshof verskyn op ŉ reeks aanklagte. Maroela Media het vroeër berig die rooftog het Maandag omstreeks 05:35 op die pad tussen Polokwane en Matlala gebeur toe ŉ groep rowers vanuit ŉ wit Isuzu-dubbelkajuitbakkie en ŉ blou Rav4 op die transitovoertuig geskiet het. Die rowers het die geldwa se bande stukkend geskiet en die voertuig só tot stilstand gedwing. Die aanvallers het hul gewere op die veiligheidswagte gerig en springstof gebruik om die kluis in die geldwa oop te blaas. Hulle het met ŉ onbekende bedrag geld van die toneel gevlug. Twee van die veiligheidswagte het geringe beserings tydens die voorval opgedoen en is na ŉ nabygeleë hospitaal geneem vir mediese behandeling.